-
Fɔmi (1, 2)
-
Tɛsalonika bi ɔmɛ a hemi kɛ yemi ɔ ngɛ wae (3-5)
-
Tue gboli a he lue yemi (6-10)
-
A sɔle kɛ ha asafo ɔ (11, 12)
Anɛ o maa suɔ nɛ o kane munyu nɛ ɔ ngɛ %% mi lo?
1 Paulo, Silvano,* kɛ Timoteo, kɛ ya ha Tɛsalonika bi asafo ɔ nɛ e kɛ Mawu nɛ ji wa Tsɛ ɔ kɛ Nyɔmtsɛ Yesu Kristo pee kake ɔ: 2 Nyɛ nine nɛ su dloomi kɛ tue mi jɔmi nɛ je Mawu nɛ ji Tsɛ ɔ kɛ Nyɔmtsɛ Yesu Kristo ngɔ ɔ nɔ. 3 Nyɛmimɛ, e ji wa blɔ nya ní tsumi kaa be fɛɛ be ɔ, wa maa na Mawu si kɛ ha nyɛ. Enɛ ɔ sa saminya, ejakaa nyɛ hemi kɛ yemi ɔ ngɛ wae wawɛɛ nitsɛ, nɛ suɔmi nɛ nyɛ ti nɔ fɛɛ nɔ ngɛ kɛ ha e sibi ɔ ngɛ hiɛe. 4 Enɛ ɔ ha nɛ wɔ nitsɛmɛ wa fĩaa ngɛ nyɛ he ngɛ Mawu asafo ɔmɛ a kpɛti, ngɛ si nɛ nyɛ fĩ kɛ hemi kɛ yemi nɛ nyɛ je kpo ngɛ yi mi wamihi tsuo kɛ nɔ́ namihi* nɛ nyɛɛ kɛ ngɛ kpee ɔmɛ a mi* ɔ he je. 5 Enɛ ɔ ji Mawu dami kojomi ɔ nɔ mi mami nɛ ma ha nɛ a bu nyɛ kaa nihi nɛ a sa kɛ ha Mawu Matsɛ Yemi ɔ, nɛ́ ngɛ anɔkuale mi ɔ, nyɛ ngɛ nɔ́ nae ngɛ he ɔ nɛ. 6 Enɛ ɔ he ɔ, e da ngɛ Mawu blɔ fa mi kaa nihi nɛ a ngɔɔ amanehlu kɛ baa nyɛ nɔ ɔ, lɛ hu e kɛ amanehlu maa ba a nɔ kɛ to mɛ nane mi. 7 Se nyɛ nihi nɛ nyɛ ngɛ amanehlu nae ɔ, e ma ha nyɛ he mi jɔmi kɛ piɛɛ wa he ngɛ Nyɔmtsɛ Yesu kɛ e bɔfohi nɛ a ngɛ he wami ɔmɛ a kpo jemi kɛ maa je hiɔwe 8 ngɛ la nɛ ngɛ tsoe gegeege ɔ mi, be mi nɛ e kɛ nihi nɛ a li Mawu kɛ nihi nɛ a bui wa Nyɔmtsɛ Yesu Kristo sane kpakpa a tue ɔ maa to ní ɔ. 9 Nimli nɛ ɔmɛ ma ná kojomi tue gblami nɛ ji neneene hɛ mi kpatami kɛ je Nyɔmtsɛ ɔ hɛ mi, kɛ e hɛ mi nyami he wami ɔ mi, 10 be nɛ e maa ba konɛ a wo e kɛ e ni klɔuklɔu ɔmɛ a hɛ mi nyami ɔ, nɛ ngɛ jamɛ a ligbi ɔ nɔ ɔ, a maa na kaa e he ngɛ nyakpɛ ngɛ nihi tsuo nɛ a he ye ɔmɛ a kpɛti, ejakaa odase nɛ wa ye ɔ, nyɛɛ kɛ hemi kɛ yemi pɛtɛ he. 11 Enɛ ɔ he ɔ, wa sɔleɔ kɛ haa nyɛ be fɛɛ be, konɛ wa Mawu ɔ nɛ bu nyɛ kaa nihi nɛ a sa e tsɛmi ɔ, nɛ e ngɔ e he wami ɔ kɛ tsu ní kpakpahi tsuo nɛ saa e hɛ mi kɛ hemi kɛ yemi ní tsumi fɛɛ hemi kɛ yemi ní tsumi kɛ pi si. 12 Bɔ nɛ pee nɛ a wo wa Nyɔmtsɛ Yesu biɛ ɔ hɛ mi nyami ngɛ nyɛ mi, kɛ nyɛ hu ngɛ e mi, ngɛ wa Mawu ɔ kɛ Nyɔmtsɛ Yesu Kristo dloomi ɔ nya.